# Årsrapport 2019 for Norsk Plastikkirurgisk Forening

**Styret** i Norsk Plastikkirurgisk Forening i 2019 besto av: leder Kjersti Ausen, nestleder Tormod Westvik, Kasserer Stian K. Almeland, Hilde Bugge og Lars Frich. Vararepresentanter har vært Lavra Balto og Kim Vidar Rasdal.

Styret var på valg i 2019, og nytt styre for 2020 ble valgt på generalforsamling oktober 2019. Kjersti Ausen ble gjenvalgt som leder; øvrige styremedlemmer ble Lars Frich, Hilde Bugge, Astrid Berntsen og Malgorzata Gosciewska. Vararepresentanter ble Lavra Balto og Hai Quan Nguyen.

**Valgkomiteen** besto i 2019 av Thomas Sjøberg, Elisabeth Sætnan og Hans Christian Sylvester Jensen

**Spesialitetskomiteen** besto i 2019 av leder Marit Catherine Orhagen, styremedlemmer Ståle Buhagen, Erik Berg og Henrik Løvendahl Svendsen. Vararepresentanter er Jørgen Utvoll og Bjørn Erik Rosenberg. LIPS-representant med personlig vara var Ole Arvid Østerud og Morten Nyrud

**Representanter til Norsk Breast Cancer Group (NBCG):** Christian Korvald sitter som hovedrepresentant i arbeidsgruppen i NBCG med Marit Catherine Orhagen som vara. Solveig Nergård ble på generalforsamling i 2019 valgt til å erstatte Bjørn Tore Haga som andre representant til NBCG

**Representanter i Norsk Melanomgruppe:** Plastikkirurger i Norsk Melanomgruppe 2019 var Henrik Løwendahl Svendsen, Jarle Kjøsen, Håvard Nordgaard og Truls Ryder.

**Representater til internasjonale organisasjoner:**

**EBOPRAS/UEMS**- European Board of Plastic Reconstructive and Aesthetic plastic Surgery: Jørgen Utvold

**ICOPLAST – International Confederation of Plastic Surgery Societies:** NPKF har sammen med de andre skandinaviske landene valgt å slutte seg til det nyetablerte ICOPLAST som internasjonalt forbund. Leder i NPKF er kontaktperson opp mot ICOPLAST.

**ISAPS** –International Society of Aesthetic Plastic Surgeons: Amin Kalaaji

**ASPS**- American Society of Plastic Surgery. NPKF undertegnet i 2019 et Memorandum of Understanding (MOU) med APSP og er nå et av flere globale partnere.

**Medlemsmassen** var pr oktober 2019 på 213 medlemmer.

**Styremøter i NPKF** holdes i all hovedsak på Legenes hus og i forbindelse med høstmøtet.

**Økonomisk status**: Styret har drevet med meget lave utgifter da det har vært lite behov for reise. Økonomien er sunn og i balanse. Vi ønsker å prioritere faglig utvikling hos våre medlemmer og annonserer våre mulige støtteordninger for å ta Europeisk eksamen på våre hjemmesider.

**Saker i 2019:**

**Ny spesialitetsutdanning**

 Spesialitetskomiteen har i 2019 fullført plan for ny spesialitetsutdanning med full støtte fra styret.

Prosedyrelister er definert som et «sterkt anbefalt læringsmål», som er det nærmeste vi klarte komme obligatorisk. Det skal sterktveiende grunner til for ikke å ha oppfylt et slikt læringsmål.

**Antall nyutdannede plastikkirurger**

. Spesialitetskomiteen har uttrykt bekymring over at antall plastikkirurger i utdanning kan overskride kapasiteten for høykvalitets utdanning. De offentlige avdelinger må beregne behovet og målet er ikke nødvendigvis å utdanne flest mulig plastikkirurger fortest mulig.

**Memorandum of Understanding med American Society of Plastic Surgeons (ASPS)**

 Tormod Westvik har fasilitert en samarbeidsavtale med ASPS som gir vesentlige fordeler for norske plastikkirurger mht medlemskap og kursdeltakelse. President i ASPS Lynn Jeffers besøkte Norge i forbindelse med Høstmøtet.

**Referansegruppe til rapport om behandling av kjønnsinkongruens**

 Helsemyndighetene opprettet en referansegruppe for å utarbeide en rapport om kjønnsinkongruens og NPKF koordinerte utnevnelse av plastikkirurgiske fagpersoner til gruppen.

**Kartlegging og rapportering av BIA-ALCL i Norge**

 Styret har tatt kontakt med kreftregisteret for å forsøke å få oversikt over ALCL-tilfeller i Norge. Det er imidlertid vanskelig å få frigitt data uten en formell studie; styret har jobbet med å få oversikt over hvilke tillatelser som er nødvendige for å kunne lage et register.

**Innspill ovenfor helsemyndighetene i forhold til forskrifter som omhandler utøvelse av kosmetisk kirurgi og markedsføring av kosmetiske inngrep**

 Styret har påpekt i flere innspill til helsemyndighetene at eksisterende lovverk og forskrifter rundt utøvelse av kosmetisk kirurgi og markedsføring av kosmetiske inngrep/behandlinger er utilstrekkelig i sin ordlyd. Norge praktiserer et frislipp av potente behandlinger som tilbys av ikke-kvalifiserte utøvere og som bør reguleres strengere. Dette er en pågående prosess.

**Proteseregister mammaimplantater**

 Både Norsk Forening for Estetisk Plastikkirurgi og NPKF ser viktigheten av et register for brystproteser. Helsemyndighetene har delegert utredning av registre og sporingsmulighet for medisinske implantater til Helse Vest i oppdrag høsten 2019; dette inkluderer også mammaimplantater. Foreningene er derfor avventende til hva helsemyndigheten vil konkludere.

**Obligatorisk etterutdanning av spesialister**

Spesialitetskomiteen og styret samarbeidet i 2019 om å sette sammen en gruppe som kan foreslå rammer for plastikkirurgi i et system for obligatorisk etterutdanning av spesialister.

**Arbeidsgruppe for utarbeidelse av retningslinjer for behandling og oppfølging av non-melanom hudcancer**

LIPS har meldt inn behov for utarbeidelse av retningslinjer for behandling av non-melanom hudcancer. Her vil det nok være behov for en tverrfaglig nasjonal prioritetsveileder, men som et innledende utredende prosjekt søkte vi midler for utarbeidelse av et plastikkirurgisk dokument fra Legeforeningens Kvalitetsfond.

**Arbeidsgruppe for utredning av kirurgisk behandling ved lipødem**

Helsedepartementet har gitt helseforetakene i oppdrag å utrede hvorvidt det bør opprettes et kirurgisk behandlingstilbud ved lipødem. En arbeidsgruppe innen plastikkirurgi startet arbeid med en rapport/anbefaling fra det plastikkirurgiske miljøet høsten 2019.

10. september 2020

Kjersti Ausen

Leder Norsk Plastikkirurgisk Forening